Dette er verdens kaldeste sted
10. august 2010 var det 93,2 kuldegrader ved Dome Argus, øst på Antarktisplatået. Det er den laveste temperaturen som noen gang er målt på Jorden, skriver The Telegraph. Den tidligere rekorden var på - 89,2 grader Celsius, og ble målt noe lenger sør på Antarktiskplatået, ved den russiske forskningsstasjonen Vostok, i 1983. Området hvor rekordkulden ble målt, ligger nærmest permanent i skygge for solen. Det er forskere fraromfartsorganisasjonen NASAsom har kommet frem til den rekordlave temperaturen. Forskerne gjorde funnet da de analyserte et globalt temperaturkart laget ved hjelp av en rekke satellitter. Analysen viste også at det så sent som i juli i år var så kaldt som 93 kuldegrader ved Dome Argus. - Vi hadde en mistanke om at dette området trolig var ekstremt kaldt, enda kaldere enn ved Vostok, siden det ligger høyere over havet. Takket være vår nye Landsat 8-satellitt kunne vi endelig utforske dette området bedre, sier forskningsleder Ted Scambos ifølge NASA. Dome Argus ligger over 4000 meter over havet, mens Vostok ligger på snaut 3500 meter. Kulderekorden ble presentert på et forskermøte i San Francisco denne uken. - Vi trodde vi ville finne ett magisk sted som hadde ekstrem kulde. Isteden fant vi et større område som stadig vekk nådde ekstremt lave temperaturer, sier Scambos.
Syns du det er kaldt ute om vinteren? Nå har NASA målt temperaturer på mer enn 90 kuldegrader i Antarktis.